Poiynjek peyien etek on poiyn reyiyna,
re bikpris iyn tempel ka re tisa iyn lo ka re ni tweiyn iyn kot prum yere Juda ka re ni tweiyn elen enien kereis mana re aij iyn o anen re narso Jisas.
Kois pana prepeyien re wa kerꞌepempem Jisas eke ka re karꞌana yi sen kois re kerꞌepla i kwa na wen iyn Pailat.
Kois Pailat teksera Jisas oko pan,
“Eka king yere Juda ya?”
Kois Jisas tekeisweyie yi paneke,
“Aij pana e pelamat e tekis naka.”
Re bikpris iyn tempel oko kerꞌeiyla re aij takopenre pan Jisas oko koso re o soklek tartar.
Kois Pailat teksera yi nien paneke,
“Sopana re torkotna e aij tartar etek warkama ka e penaka aij tako wakto iyn e nakis o elin?”
Olinka Jisas koto meniemetek ka yi nink keis aij tako.
Ka o nake koso Pailat oko kawal etek na yi.
Pasova tartar Pailat teksera re tmeiyn wruew oko iyn eni waron karabus oko iyn enimen yi nawkeispaij i iyn nawꞌepesie ono karabus oko iyn nawama lilin.
Tem eneyeke,
tako yere ni kron karabus oko,
san iyn Barabas.
Ni ney kow re eni iyn korkow gavman koryuiyn tur ka re kartalpaij re ni nilen karmat.
Kois pana re tmeiyn wruew karwama na Pailat kois re kroa tersera yi iyn o anen yi naso re pana yi tokso re na Pasova tartar karwa ko.
Kois Pailat kesera re pan,
“Om tekpeiyl ye neꞌiepla king yere Juda,
o elin?”
Pailat keyiel keꞌes re bikpris iyn tempel oko pan re teryiel terlek etek Jisas.
Kois pana re kerꞌepempem i kwama kerle yi wakmen na wen iyn.
Olinka re bikpris iyn tempel eke kreis kanolpuoiyl re tmeiyn wruew oko iyn narkeisempem na Pailat iyn nin nawꞌepesie Jisas nawa.
Yi naꞌawak Barabas oko naparma lilin.
Kois pana Pailat teksera re nien,
“Kois om tekpeiyl ye nosu ni om tekey yi pan ‘king yere Juda’ neyeke,
iyn o anen?”
Olinka Re kartaiywal ka terkeis i paneke,
“Naktueltwa yi nato kruse.”
Kois Pailat tekserweyiema re nien paneke,
“Yi wa koso om o anen soklek?”
Olinka re kartaiywal nokun etek terkeis i paneke,
“Naktueltwa yi nato kruse peyien!”
Kois Pailat tekpeiyl naso re ni tartar ney etere nawoniw re,
kois pana yi kaꞌawak Barabas kwa lilin.
Ka yi keis re ami korsuste korsuspaij Jisas wuel re terkey paneke wip.
Kois epin iyn yi epla Jisas kwa na ewere yere ami ko iyn nartaltwa yi nato kruse.
Kois re ami kerꞌepem Jisas wa karparwos banis iyn ono prum iyn gavman,
ka re wa kerkeytekna re ami tartar iyn narwawama narlima.
Kois re kerter Jisas roiyn welmel pana roiyn yere king.
Epin re wa kertiy re wuel reyin kois re korpol re kwa sopana hat yere king kois re kerter Jisas renipun.
Kois re kroa terkey terkeis i paneke,
“Araw omon,
king yere Juda!”
Kois re korkow aiy on tako ka re korsus twama yi aiy renipun ka re korsora yi tokore renen ka korꞌotkuriw ka korꞌoriw na yi iyn korso yi pana iyn re torsolsola yi.
Olinka o re korso re neyeke iyn karꞌas kerlelek i peyien.
Kois tem pana re karꞌas kerlelek i kois,
re kerterpaij i roiyn welmel pana roiyn yere king.
Kois re kerter i roiyn iyn pelamat enien kois re kerꞌepem i kwa lilin iyn re wa nartaltwa yi nato kruse.
Ni tako san iyn Saimon tal remien iyn Sairini,
Aleksander ruij pe Rufus eke tman yeruij.
Tman yeruij eke kwanan taltenien iyn yi nawa aiymol prum Jerusalem.
Ka re ami ke kerserpaij i iyn yi nakaspem Jisas iyn yi nakow kruse iyn.
Re kerꞌep Jisas kwa teken na tal re terkey paneke Golgata.
Kois aij remien iyn tal asan eney pan,
“tal iyn twuen iyn renipun.”
Ka tal eneyeke,
re kerkeij Jisas oko wain re karsalawaiy marasin iyn elire tarlal re terkey paneke “mur” ka re kerkeij Jisas iyn yi nakeiyn.
Olinka yi nink keiyn o neyeke.
Epin re kartaltwa yi kemen kruse.
Re korkotmol korkotla re roiyn kois re kerwesa re roiyn iyn oko kois re kerle satu iyn naryiela enimen nakeij selen petenien iyn roiyn iyn eke.
9 kilok poiynjek peyien etek re kartaltwa yi koto kruse.
Aij selen onton iyn aij re kerkeiskura yi ney,
re karꞌara kokona kruse ko tekeis pan:
“NAKE KING YERE JUDA.”
Re kartaltwa eni weperken eney,
eltin twana korto kruse tem eneyeke.
Tako re kerle yi koto Jisas akan lamat,
ka tako koto yi akan akok.
Tem re ni tarwa taltenien eney tarwama na tal eneyeke ka re teryiel Jisas aka,
re terlelena re renipure ka terkeismol terkeisla re aij iyn terkeis terlek i.
Re terkeis pan,
“Owa,
anta e kis paneke e naktuelkur tempel niꞌit kois e naknuiya owuew enien iyn nakeij tal na poiyn 3-pla peyien ka!
E weksiwiw ka e nakuespem e lamat.”
Re bikpris iyn tempel ka re tisa iyn lo twana kereis kerlek Jisas.
Re kereis mana aij pan,
“Yi kakaspem re eni tartar,
olinka yi ninklon nawkaspem i lamat!
Yi tekeis paneke yiko Krais ka king iyn Israel.
Sopana enteyiel i nasew waꞌiw nato rewel iynwue neyeke,
kois entoso bilip na yi.”
Ni eltin re kartaltwa ruij korto yi selen,
ruij pe twana kreis kerlek i aij.
Araw kwama kon merꞌeriw na belo kois tal rewel twapin eneyeke nien kleypem panan poiyn kwa koispaijna 3 kilok onraweyiꞌon kois tal ktaltal enien.
Kois 3 kilok onraweyiꞌon,
Jisas kales nokun ka yi tekeis paneke,
“Eloi,
Eloi,
lama sabaktani?”
Aij remien iyn aij yi keis eneyeke pan,
“God iynjie,
God iynjie,
koso petenien na e tekyieltwa yie paneke?”
Kois ni nilen kron tal nako,
re nink korlon karntaw aij yi keis kois re terkeis paneke,
“Klon,
yi tekeytekna Elaija.”
Kois tako yere kepeij iyn wa kokow o re terkey paneke “spans” kois yi tatoliw na wain kelꞌetet koto ney kois yi tana koto na aiy teken tako kois yi kata kwaꞌa na Jisas tokontal iyn yi na keiyn.
Tem yi koso o nako ka yi tekeis re elen iyn oko pan,
“Pentenien,
om kon meniemetek kois enteyiela,
Elaija nawama isipiyn iyn ma nakaspem i iyn yi nasew waꞌiw nato pet eney o elin?”
Kois epin Jisas kales nokun peyien kois yi kmat kemen kruse eyiet.
Tem Jisas kamat,
roiyn prum kmen tempel olonma ko komput selen eltin,
eyiet kwaꞌiw teken pet.
Ni prum yere ami ko koto watanma titiy etek na kruse tal re kartaplama Jisas kmen eney.
Tem yi koto,
yi klon Jisas kakales nokun ka twana yi keyiel re o tartar korso nom kois epin yi kmat.
Kois epin ni prum yere ami ney tekeis paneke,
“Ni nake naka God Onton Wruew isipiyn.”
Re ni tmeiyn elen kron tem eneyeke twana.
Olinka re kron on wuelwuen wuena ka repe twana keryiel o tartar.
Maria iyn aiymol Makdala ka Salome ka Maria tako Jems tenien ka Josep eke waron terkyiel Josep wa knaiywos Jisas.
Tmeiyn neyekere kerlelewna Jisas to karkaspem i tem yi to kemen distrik Galili iyn yi kwama.
Tmeiyn elen enien twana kartaiyl re,
ni neyekere kerlelewna Jisas karwa teken karwama koispaijna tem re karwaꞌa aiymol prum Jerusalem.
Kois pana eni nakere koron tem eneyeke iyn re keryiel re o neyeke.
Kois onraweyiꞌon peyien tokso iyn nanenek,
Josep iyn Arimatea kwama.
Yiko ni prum tako iyn kot prum yere Juda ka re ni torlon i san iyn prum twana.
Yike ni iyn tekmen tekꞌepna kingdom iyn God iyn nawama.
Poiynjek peyien iyn tpan iyn Sabat lamat nawama.
Nanen tem nake iyn re ni torso re o mon omon iyn tron terꞌepna peyien na tpan iyn Sabat lamat.
Kois pana Josep oko wa kapar kwaꞌos na Pailat olonma ka yi kesera yi iyn nakeispaij i iyn yi nakow Jisas nawa natan i.
Pailat kakawal na yi tem yi klon pan Jisas kmat.
Kois pana yi kekey ni prum yere ami kwama na yi ka yi sera yi paneke,
“Jisas kmat oko ya?”
Tem yi klon aij iyn ni prum iyn ami konuiyn ka yi keispaij Josep iyn wa nakow Jisas ka yi wa natan i.
Josep wa kosum roiyn wokpos elen kois yi wa kaꞌampaij Jisas kois yi kopum i roiyn wokpos eneyeke.
Yi kow i kwa knaiywos i kokon ol ropon iyn tartan re ni tarmat.
Kois yi kopuoiyl at prum tako kwama kaꞌaptekna ol ropon.
Maria iyn aiymol Makdala ruij Maria Josep tenien eke korto keryiel tal Josep knaiywos Jisas kokon.
Tem iyn Sabat konuiyn,
Maria iyn Makdala ka Salome ka Jems tenien san iyn Maria ke wa korsum sanra ka re o elen oroiyn suꞌaiyna tektek iyn re wa narpuoiyl Jisas.
Kmasa Sanre poiynjek peyien etek araw iynwue to keꞌer wakaꞌa,
re karwa matmat iyn Jisas.
Kois re tersierweyiema re lamat paneke,
“Enimen nakaspem et iyn entopuoiylkaiy at wakontekna notal iyn ol ropon oko kois entaparwos olonma?”
Olinka tem re kertelkaiya ol ropon oko,
re keryiel paneke at prum etek kokontekna ropon oko,
re ni korpuoiyl kaiyna ko.
Kois tem re karpar karwaꞌwos oloma,
re keryiel eni wruew apaw tako keter i o wokpos teken wakmen akan lamat iyn tal re karnaiyiw Jisas kokon eke.
Tem re tmeiyn eney keryiel i,
re karnta ka elire kenrere tektek re.
Kois eni neyeke tekeis re paneke,
“Om nin nanta.
A kosu sawena paneke om tektel eni re kartaltwa yi koto kruse san iyn Jisas iyn aiymol Nasaret.
Om nakyiel,
re karnaiyiw i kokon tal eneyeke.
Olinka yi kroa enien oko!
Yi nink kon enien.
Om mas wa nakeis Pita ka re disaipel elen oko paneke,
‘Jisas nawa om watan yi wa namentek om distrik Galili.
Om naktera yi na tal nako,
pana yi keis om watan ka.’ ”